एक दूसरे पर जान छिड़कने वाले सुधीर और सावित्री कोसों दूर थे, मिलने का कोई सिरा नहीं मिल रहा था
कुछ सोचते हुए सावित्री ने एक नंबर डायल किया। सामने से आवाज आई, "फिर से टेप रिकॉर्डर पर गाने सुन रही हो?"
'पल-पल दिल के पास तुम रहती हो...' रेडियो पर ये गाना धीमी आवाज में बज रहा था। बगल में आरामकुर्सी पर सावित्री झूल रही थी, शायद कोई किताब पढ़ते-पढ़ते उसकी आंख लग गई थी।
थोड़ी देर में उसकी बेटी प्राची स्कूल से आ गई और नींद में खलल डालती हुई बोली, "मम्मी, पता है कल सबके पेरेंट्स को स्कूल में बुलाया है, कल फंक्शन है न इसीलिए। आप और पापा भी आएंगे ना?”
एक पल को सावित्री को लगा जैसे किसी ने उसे अंदर तक झकझोर दिया। वो खुद को संभालती हुई आंखें बंद किए हुए ही बोली, “जाओ कपड़े बदल लो, खाना लगा देती हूं।”
बेटी के जाने के बाद सावित्री अपने और सुधीर के बारे में सोचने लगी। कितने सालों से दोनों साथ थे, वक्त जैसे पंख लगाकर उड़ रहा था। उस जमाने में भी दोनों ने अपने प्यार की खातिर सबसे बगावत की और लव मैरिज की।
दोनों ने जैसा जीवनसाथी चाहा था उन्हें मिला। एक दूसरे का साथ पाकर दोनों कितने खुश थे। सबकुछ जैसे कल ही की बात लगती है। सावित्री को फूल बहुत पसंद थे। सुधीर अक्सर उसके लिए फूल लाया करता और यही गाना उसके लिए गुनगुनाया करता- 'पल-पल दिल के पास तुम रहती हो...'
और अब दोनों की राहें कैसे अलग हो गई हैं। सावित्री ने कभी सपने में भी नहीं सोचा था कि वह सुधीर से दूर रह सकती है। उसने तो जैसे अपनी पूरी जिंदगी सुधीर के नाम कर दी थी, लेकिन नियति को शायद कुछ और ही मंजूर था। एक-दूसरे के साथ के लिए परिवार और समाज से लड़ने वाले दो प्रेमी आज एक दूसरे से इतने दूर हो गए हैं कि पास आने की गुंजाइश कहीं नजर नहीं आती।
सावित्री की आंखें फिर से गीली हो गईं। सुधीर से दूर रहने के बाद से ऐसा कोई दिन नहीं बीतता जब सावित्री की आंखें आंसुओं से नहीं भीगतीं।
आंसू पोंछते हुए सावित्री ने खुद को बात करने के लिए जैसे जबरदस्ती तैयार किया और एक नंबर डायल किया।
सामने से आवाज आई, "फिर से टेप रिकॉर्डर पर गाने सुन रही हो ना?"
एक पल को जैसे सावित्री की सांसें थम गईं, लेकिन अगले ही पल उसने खुद को संभालते हुए कहा, “कल प्राची के स्कूल में पीटीएम है, तुम चलोगे?”
सुधीर ने मुस्कुराते हुए कहा, “हां-हां, मेरी भी बेटी है भई! चलूंगा क्यों नहीं चलूंगा। पर ये क्या बात हुई, इतने दिनों बाद कॉल किया और उस पर भी न कोई हाल चाल पूछना न कुछ।"
सावित्री ने "कुछ नहीं" कह कर फोन रख दिया। उसे लग रहा था कि यदि वह सुधीर से कुछ देर और बात करती तो शायद रो पड़ती। बहुत मुश्किल से उसने खुद को संभाला। 
तभी प्राची ने फिर से मां से आकर पूछा, "पापा भी आएंगे न मम्मा?"
सावित्री ने 'हां' में सिर हिला दिया और फिर किसी उधेड़बुन में लग गई।
अगली सुबह प्राची, पिता से मिलने की खुशी में सुबह तड़के ही तैयार हो गई।
सावित्री ने भी हल्के गुलाबी रंग की एक साड़ी पहन ली जो उसे सुधीर ने कभी गिफ्ट की थी।
स्कूल पहुंच कर प्राची तो तैयार होने चली गई, क्योंकि उसे आज डांस करना था। सावित्री एक कुर्सी पर बैठ गई। तभी पीछे से एक हाथ उसके कंधे को छू गया और जानी पहचानी आवाज आयी, "सुरु... "
सुधीर उसे सुरु ही तो बुलाया करता था, अब जैसे वो अपना ही नाम भूल गई थी।
सावित्री ने मुड़ कर देखा तो सुधीर खड़ा था। झट से एक कुर्सी पकड़ कर वो सावित्री के पास बैठ गया।
सावित्री के मन में फिर से कई सवाल घूमने लगे। क्यों सुधीर इतना बदल गया, क्यों हम दोनों अलग हो गए...
सावित्री ये सब सोच ही रही थी कि चुप्पी तोड़ते हुए सुधीर ने कहा, "याद है, जब प्राची छोटी थी तो उसे तुम्हारा दुप्पटा ओढ़कर नाचना कितना पसंद था। समय को जैसे पंख लग गए, आज वो स्कूल में परफॉर्म करेगी।"
"हां, वो अब भी मेरा दुप्पटा ओढ़कर नाचती है, उसके पैर जमीन पर थे ही कब," सावित्री ने मुस्कुराकर कहा।
"हाय! ये मुस्कान, मेरा कहीं फिर से दिल न आ जाए तुम पर सुरु," सुधीर ने छेड़ते हुए कहा।
पर सावित्री को न जाने क्या हुआ, वो वहां से उठ के बाहर चली गई।
सुधीर भी उसके पीछे गया तो पाया कि सावित्री स्कूल के गार्डन में बैठ कर रो रही थी।
पास जा के सुधीर बोला, "सॉरी! मैंने तुम्हें बहुत रुलाया है, अब और नहीं। मुझे माफ़ कर दो सुरु। आगे से ऐसा मज़ाक नहीं करूंगा।"
यह कर कर सुधीर सावित्री के घुटने पकड़ कर नीचे बैठ गया। सावित्री ने आंसू पोंछते हुए कहा, "क्यों? आखिर क्यों हम जिंदगी के इस मोड़ पर आ गए सुधीर!"
सुधीर ने सावित्री की आंखों में देखते हुए कहा, "सच कहूं सुरु, हमारे अलग होने का जितना दुख तुम्हें और प्राची को है, उतना ही मुझे भी है। हम दोनों की ही गलती नहीं है। उस समय हम भी तो बच्चे ही थे। हमें कोई खास अक्ल नहीं थी।"
"तो अब कौन सा अक्ल आ गई?" सावित्री ने कहा।
सावित्री की बात पर सुधीर भी कुछ सोचने लगा। फिर उसने धीरे से सावित्री से कहा, "सुनो न, पिछले कई दिनों से तुमसे ये कहने की कोशिश कर रहा था, पर तुम बात ही नहीं करती। जो हुआ उसे भुला कर हम एक नई शुरुआत नहीं कर सकते?"
सावित्री ने कुछ सोचते हुए जवाब दिया, "मैं जानती हूं सुधीर, ये सब तुम बस यूं ही मुझे रोता देख कह रहे हो। असल में ऐसा कुछ भी नहीं है।"
"नहीं सुरु, मेरा यकीन करो, मैं वही सुधीर हूं जो तुम से एक पल भी जुदा नहीं हो सकता था। अब कैसे जी रहा हूं मैं ही जानता हूं। मुझे फिर से अपना टेप रिकॉर्डर बना लो ना! मैं फिर से तुम्हारे लिए गाना चाहता हूं, तुम्हारे साथ जीना चाहता हूं। क्या तुम मुझे एक और मौका नहीं दे सकती?"
सुधीर की बातें सुन कर सावित्री की आंखें भर आईं। वो कुछ नहीं कह पाई। बस उसने सुधीर का हाथ कस कर पकड़ लिया।
सुधीर ने सावित्री को गले लगा लिया।
उन दोनों को बाहर ढूढने आई प्राची ने जब दोनों को साथ देखा तो वो दूर से ही खुशी से चिल्लाने लगी, "मम्मा... पापा..." 
प्राची दौड़ते हुए उन दोनों के पास आ गई। फिर तीनों ने एक दूसरे को कस कर गले लगा लिया।
प्राची के स्कूल के स्टेज से रिकॉर्डर की धीमी आवाज आ रही थी, 'पल पल दिल के पास...'
- हेमा कांडपाल 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें